บจ.ฟาดกำไร2แสนล้าน
บจ.เริงร่า ไตรมาสแรกโกยกำไรกว่า 2 แสนล้านบาท นักวิเคราะห์แห่ปรับประมาณการและเป้าดัชนีหุ้นสิ้นปี
20 ส.ค. 2554

บจ.เริงร่า ไตรมาสแรกโกยกำไรกว่า 2 แสนล้านบาท นักวิเคราะห์แห่ปรับประมาณการและเป้าดัชนีหุ้นสิ้นปี
นายพิชัย เลิศสุพงศ์กิจ ผู้อำนวยการฝ่ายอาวุโสฝ่ายการตลาด บริษัทหลักทรัพย์ (บล.) ธนชาต เปิดเผยถึงผลงานในไตรมาสแรกปีนี้ของบริษัทจดทะเบียน (บจ.) ว่า บริษัทในตลาดหลักทรัพย์ (SET) จำนวน 462 บริษัท จากทั้งหมด 509 บริษัท มีกำไรสุทธิรวม 204,467 ล้านบาท เพิ่มขึ้น 26.8% เทียบกับช่วงเดียวกันปีก่อนจำนวน 161,228 ล้านบาท และเติบโต 35.3% จากไตรมาส 4 ปีก่อนที่มีกำไรสุทธิรวม 151,095 ล้านบาท 
สำหรับบริษัทในตลาดหลักทรัพย์ เอ็ม เอ ไอ (mai) จำนวน 65 บริษัท จากทั้งหมด 66 บริษัท มีกำไรสุทธิรวม 949 ล้านบาท เพิ่มขึ้นถึง 78.5% จากกำไรสุทธิ 532 ล้านบาท ในไตรมาสแรกปีก่อน และดีขึ้นมากเมื่อเปรียบเทียบกับขาดทุนสุทธิ 4,519 ล้านบาท ในไตรมาส 4 ปี 2553 ที่ขาดทุนสุทธิทั้งสิ้น 
“บจ.ทำกำไรดีเกินคาด กลุ่มทรัพยากรโตถึง 60% ธนาคารพาณิชย์เพิ่ม 47.8% แต่พัฒนาอสังหาริมทรัพย์แย่ลง 55% ทำให้ภาพรวมทั้งปีโตเกินที่คาดไว้ 12% แต่คงไม่มีการปรับเป้าดัชนีหุ้นปีนี้ เพราะธนชาตคาดไว้สูงถึง 1,300 จุด” นายพิชัย กล่าว
นายกวี ชูกิจเกษม ผู้ช่วยกรรมการผู้จัดการ บล.กสิกรไทย เปิดเผยว่า กำไร บจ. ดีกว่าที่คาดในหลายอุตสาหกรรม อาทิ กลุ่มสื่อสาร ปิโตรเคมี เกษตร ค้าปลีก โรงแรม โตตามเศรษฐกิจฟื้นตัวดีกว่าคาด
บล.กสิกรไทย ได้ปรับเป้าหมายดัชนีสิ้นปีขึ้นเป็น 1,245 จุด จากเดิม 1,220 จุด และอยู่ระหว่างปรับเพิ่มคาดการณ์ บจ.จากที่มองไว้ทั้งปี 15% 
ไตรมาส 2 คาดว่ากำไร บจ.จะอ่อนตัวตามเศรษฐกิจและผลกระทบจากสายการผลิตจากประเทศญี่ปุ่น ขณะที่กลุ่มปิโตรเคมีไม่มีกำไรจากส่วนต่างราคาน้ำมันมากนัก นอกจากนี้ เป็นช่วงโลว์ซีซันของธุรกิจ โรงแรม โรงพยาบาล และการส่งออกจะทรงตัว ขณะที่ในช่วง 2 เดือนแรกของไตรมาสนี้ ราคาน้ำมันเฉลี่ยอยู่ที่ 100 เหรียญสหรัฐต่อบาร์เรล กดดันอัตรากำไรขั้นต้น (มาร์จิน) ของ บจ.ส่วนแนวโน้มไตรมาส 3-4 น่าจะดีขึ้นหากการเมืองไม่วุ่นวาย
น.ส.ศศิธร เจริญสุวรรณ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า กำไร บจ.ที่ออกมาดีเกินคาด แต่ไม่ได้ปรับเป้าหมายดัชนีสิ้นปีนี้ที่ 1,220 จุด เพราะยังมีปัจจัยเสี่ยงในไตรมาส 3 เป็นต้นไป 
“ทั้งปี 2554 บจ.จะมีกำไรทั้งสิ้น 571,690 ล้านบาท เพิ่มขึ้นเฉลี่ย 11% เมื่อเทียบกับฐานปี 2553 ที่กำไร บจ.เติบโตถึง 31%” น.ส.ศศิธร กล่าว
นักวิเคราะห์บล.โนมูระ คาดว่า การแถลงเศรษฐกิจไตรมาสแรกของสำนักงานคณะกรรมการพัฒนาการเศรษฐกิจและสังคมแห่งชาติ (สคช.) วันที่ 23 พ.ค. มีโอกาสโตถึง 2.6% จากไตรมาส 4 ปีที่ผ่านมา และเติบโต 3.1% จากช่วงเดียวกันปีก่อน มากกว่าที่ตลาดคาดไว้ขยายตัว 2.2% จากไตรมาส 4 ปี 2553 และ 2.6% เทียบช่วงเดียวกันของปีก่อน